CELEX: 32012D0063
Language: bg
Date: 2011-10-31 00:00:00
Title: 2012/63/ЕС: Решение на Комисията от 31 октомври 2011 година — Държавна помощ SA. 30931 (C/11) — Румъния — Схема за помощ за развитието на инфраструктура за въздушен транспорт (нотифицирано под номер C(2011) 7863)  текст от значение за ЕИП

2.2.2012   
            
            
               BG
            
            
               Официален вестник на Европейския съюз
            
            
               L 30/21
            
         РЕШЕНИЕ НА КОМИСИЯТА
   от 31 октомври 2011 година
   Държавна помощ SA. 30931 (C/11) — Румъния
   Схема за помощ за развитието на инфраструктура за въздушен транспорт
   (нотифицирано под номер C(2011) 7863)
   (само текстът на румънски език е автентичен)
   (текст от значение за ЕИП)
   (2012/63/ЕС)
   ЕВРОПЕЙСКАТА КОМИСИЯ
   като взе предвид Договора за функционирането на Европейския съюз, и по-специално член 108, параграф 2 от него,
   като взе предвид Споразумението за Европейското икономическо пространство, и по-специално член 62, параграф 1, буква а) от него,
   като има предвид, че:
   1.   ПРОЦЕДУРА
   
   
               (1)
            
            
               С електронно уведомление от 17 май 2010 г. румънските органи уведомиха Комисията, в съответствие с член 108, параграф 3 от Договора за функционирането на Европейския съюз (наричан по-нататък „ДФЕС“), за схема за помощ, с която се осигурява публична подкрепа в полза на регионални летища. Уведомлението беше заведено по преписка № 185/10.
            
         
               (2)
            
            
               Комисията поиска допълнителна информация относно предложената мярка на 23 юни 2010 г., 7 октомври 2010 г., 3 декември 2010 г. и 17 март 2011 г. Румънските органи предоставиха поисканата информация на 22 юли 2010 г., 27 октомври 2010 г., на 20 януари 2011 г. и 5 април 2011 г.
            
         
               (3)
            
            
               На 15 септември 2010 г. румънските органи информираха Комисията за някои промени в схемата, предмет на уведомлението, по-специално по отношение на броя на бенефициерите.
            
         
               (4)
            
            
               С писмо от 24 май 2011 г. Комисията информира румънските органи, че е решила да открие официалната процедура по разследване, предвидена в член 108, параграф 2 от ДФЕС по отношение на помощта, за която е постъпило уведомление и по отношение на други мерки в полза на летищата (наричано по-долу „решението за откриване на процедурата“) (1). Впоследствие на 23 юни 2011 г. Комисията прие поправка към посоченото решение.
            
         
               (5)
            
            
               Решението за откриване на процедурата беше публикувано в Официален вестник на Европейския съюз
                   (2). Комисията покани заинтересованите страни да представят своите мнения.
            
         
               (6)
            
            
               С писма от 27 юни 2011 г., 5 юли 2011 г. и 19 август 2011 г., Румъния представи своите мнения относно решението за откриване на процедурата.
            
         
               (7)
            
            
               Комисията получи мнения от три заинтересовани страни, а именно от Carpatair (авиокомпания, изпълняваща полети от летището в Timișoara), от летището в Cluj-Napoca и от румънската асоциация на летищата. Мненията на заинтересованите страни се отнасяха както до схемата, предмет на уведомлението, така и до допълнителното публично финансиране, отпуснато на летищата с цел покриване на оперативни загуби, от датата на присъединяването на Румъния към Европейския съюз.
            
         
               (8)
            
            
               С писма от 16 септември 2011 г., Комисията препрати на Румъния мненията на заинтересованите страни.
            
         2.   ОПИСАНИЕ НА МЯРКАТА, ПРЕДМЕТ НА УВЕДОМЛЕНИЕТО
   
   
               (9)
            
            
               Мярката, предмет на уведомлението, се отнася до публичното финансиране на инвестиции в инфраструктурата на малки регионални летища.
            
         
               (10)
            
            
               Целта на мярката, предмет на уведомлението, е да се спомогне за спазването на нормите за безопасност на въздухоплаването от страна на румънски регионални летища, за развитието на безопасна и жизнеспособна инфраструктура за въздушен транспорт и за подобряването на достъпността и регионалното развитие.
            
         
               (11)
            
            
               През предварителната фаза на оценка румънските органи поясниха, че регионалните летища в Румъния обикновено работят на загуба и че оперативните им загуби ежегодно се покриват от държавата. Румънските органи предадоха на Комисията пълен списък с публичното финансиране, отпуснато на летищата от категория D от датата на присъединяването на Румъния към ЕС.
            
         
               (12)
            
            
               Румънските органи посочиха, че субсидиите, предоставяни годишно на летищата, в по-голямата си част са достигнали равнището на помощите, освободени от задължението за уведомяване на основание Решение 2005/842/ЕО на Комисията от 28 ноември 2005 г. относно прилагането на член 86, параграф 2 от Договора за ЕО (понастоящем член 106, параграф 2 от ДФЕС) за държавната помощ под формата на компенсация за обществени услуги, предоставена на определени предприятия, натоварени с извършването на услуги от общ икономически интерес (3) (по-нататък „решението за УОИИ“).
            
         
               (13)
            
            
               Единственото изключение е публичното финансиране, отпуснато на летището в Timișoara, което, според румънските органи, не представлява помощ, тъй като мярката е в съответствие с теста за инвеститор в условията на пазарна икономика. Публичното финансиране, отпуснато на летището в Timișoara, е обект на отделна оценка от страна на Комисията.
            
         3.   ОТТЕГЛЯНЕ НА УВЕДОМЛЕНИЕТО
   
   
               (14)
            
            
               С писмо от 25 юли 2011 г. румънските органи оттеглиха своето уведомление (SA. 30931) относно схемата за финансиране на инфраструктурни инвестиции в малките регионални летища в Румъния. Румънските органи обявиха намерението си да финансират такива летища в съответствие с разпоредбите на Насоките на Общността за финансирането на летища и за предоставянето на държавни първоначални помощи за авиокомпании, опериращи на регионални летища (4) (наричани по-нататък „насоките за въздухоплаването“) и в съответствие с решението за УОИИ.
            
         
               (15)
            
            
               В насоките за въздухоплаването се признава, че определени дейности, изпълнявани от летищата, а в изключителни случаи, дори цялостното управление на летището, могат да представляват услуги от общ икономически интерес (по-нататък „УОИИ“). В такъв случай публичният орган налага на летищния оператор някои задължения за обществени услуги и той може да получава компенсация за допълнителните разходи, произтичащи от изпълнението на тези задължения.
            
         
               (16)
            
            
               Решението за УОИИ се прилага за компенсациите за обществена услуга, предоставени на предприятия, чийто среден годишен оборот, постигнат от всички дейности преди облагане с данъци, е по-малък от 100 млн. EUR през последните две финансови години, предшестващи годината на възлагане на услугата от общ икономически интерес, които получават по-малко от 30 млн. EUR годишна компенсация за въпросната услуга, както и за компенсации за обществена услуга в полза на летища, чиито средногодишни потоци не надвишават един милион пътници през последните две финансови години, предшестващи годината на възлагане на услугата от общ икономически интерес. Когато условията, посочени в решението за УОИИ, са изпълнени, компенсациите за обществена услуга са съвместими с вътрешния пазар и освободени от изискването за уведомление, предвидено в член 108, параграф 3 от ДФЕС.
            
         
               (17)
            
            
               Съгласно член 8 от Регламент (ЕО) № 659/1999 на Съвета от 22 март 1999 година за установяване на подробни правила за прилагането на член 93 (понастоящем член 88) от Договора за ЕО (5) съответната държава-членка може да оттегли уведомлението своевременно преди Комисията да вземе решение относно помощта. В съответствие с член 8, параграф 2 от горепосочения регламент Комисията закрива официалната процедура по разследване, ако е открила тази процедура.
            
         
               (18)
            
            
               Тъй като Румъния оттегли своето уведомление и ще финансира регионалните летища при пълно спазване на разпоредбите на насоките за въздухоплаването и решението за УОИИ, Комисията реши да закрие официалната процедура по разследване съгласно член 108, параграф 2 от ДФЕС, по отношение на мярката, за която е постъпило уведомление.
            
         
               (19)
            
            
               Настоящото решение се прилага без да се засягат други мерки, които са предмет на решението за откриване на процедурата. Следователно официалната процедура по разследване на тези мерки все още е в ход,
            
         ПРИЕ НАСТОЯЩОТО РЕШЕНИЕ
   Член 1
   Комисията реши да закрие частично официалната процедура по разследване съгласно член 108, параграф 2 от ДФЕС, по отношение на схемата, за която е постъпило уведомление и в която се предвижда публично финансиране в подкрепа на подобренията на инфраструктурата на малките регионални летища, тъй като Румъния оттегли своето уведомление относно въпросния проект.
   Член 2
   Адресат на настоящото решение е Румъния.
   
      Съставено в Брюксел на 31 октомври 2011 година.
      
         
            За Комисията
         
         Joaquín ALMUNIA
         
            Заместник-председател
         
      
   
   
      (1)  Официалната процедура по разследване засяга както схемата за публично финансиране в подкрепа на развитието на летищната инфраструктура в малките регионални летища, за която е подадено уведомление, така и за публичното финансиране за покриване на оперативните загуби, отпуснато на някои летища.
   
      (2)  ОВ C 207, 13.7.2011 г., стр. 3.
   
      (3)  ОВ L 312, 29.11.2005 г., стр. 67.
   
      (4)  ОВ C 312, 9.12.2005 г., стр. 1.
   
      (5)  ОВ L 83, 27.3.1999 г., стр. 1.